## Odluka o osnovici za obračunavanje i plaćanje doprinosa i za ostvarivanje prava iz mirovinskog osiguranja hrvatskih državljana zaposlenih u inozemstvu kod međunarodnih organizacija i stranih poslodava

### NN 1/1999 (4.1.1999.), Odluka o osnovici za obračunavanje i plaćanje doprinosa i za ostvarivanje prava iz mirovinskog osiguranja hrvatskih državljana zaposlenih u inozemstvu kod međunarodnih organizacija i stranih poslodava

# HRVATSKI ZAVOD ZA MIROVINSKO OSIGURANJE

Na temelju članka 141. točka 3. Zakona o mirovinskom osiguranju ("Narodne
novine", broj 102/98) i članka 20. točke 12. Statuta Hrvatskog zavoda za
mirovinsko osiguranje ("Narodne novine" broj 163/98) Upravno vijeće Hrvatskog
zavoda za mirovinsko osiguranje, na sjednici održanoj 29. prosinca 1998.
donosi

**ODLUKU**

**O OSNOVICI ZA OBRAČUNAVANJE I PLAĆANJE DOPRINOSA I ZA OSTVARIVANJE
PRAVA IZ MIROVINSKOG OSIGURANJA HRVATSKIH DRŽAVLJANA ZAPOSLENIH U INOZEMSTVU
KOD MEĐUNARODNIH ORGANIZACIJA I STRANIH POSLODAVACA ILI NA BRODOVIMA POD
STRANOM ZASTAVOM, TE HRVATSKIH DRŽAVLJANA ZAPOSLENIH NA TERITORIJU REPUBLIKE
HRVATSKE KOD MEĐUNARODNIH ORGANIZACIJA**

Članak 1.

Na osobni zahtjev obvezno su osigurani:

- hrvatski državljani zaposleni u inozemstvu kod međunarodnih organizacija
i stranih poslodavaca ili na brodovima pod stranom zastavom, ako nisu obvezno
osigurani prema inozemnim propisima na koje se odnosi međunarodni ugovor
o socijalnom osiguranju (članak 16. stavak 1. Zakona o mirovinskom osiguranju
(u daljnjem tekstu: ZOMO)),

- hrvatski državljani zaposleni na teritoriju Republike Hrvatske kod
međunarodnih organizacija (članak 16. stavak 2. ZOMO).

Osnovice osiguranja za obračunavanje i plaćanje doprinosa i za ostvarivanje
prava iz mirovinskog osiguranja utvrđuju se prema stupnju stručne spreme
i to:

1. za osiguranike koji imaju stručnu spremu sedmoga ili osmoga stupnja
(VSS) - u svoti od 4.783,00 kn

2. za osiguranike koji imaju stručnu spremu petog ili šestog stupnja
(VŠS ili VKV radnici) - u svoti od 4.578,00 kn

3. za osiguranike koji imaju stručnu spremu trećeg ili četvrtog stupnja
(SSS ili KV radnici) - u svoti od 3.478,00 kn

4. za osiguranike koji imaju stručnu spremu prvog ili drugog stupnja
(niža stručna sprema ili PKV radnik) - u svoti od 2.606,00 kn

5. za osiguranike koji nemaju nikakvu stručnu spremu - u svoti od 2.193,40
kn.

Članak 2.

Osiguranici iz članka 1. točke 1. do 5. ove odluke, na temelju pismenog
zahtjeva, a sukladno članku 144. ZOMO mogu birati više osnovice osiguranja
koje su utvrđene posebnom odlukom Zavoda.

Članak 3.

Ako je ugovorena plaća za osiguranike iz članka 1. stavak 1. alineje
2. ove odluke veća od osnovice osiguranja, tada se primjenjuje ugovorena
plaća za obračunavanje i plaćanje doprinosa.

Članak 4.

Doprinos za mirovinsko osiguranje osoba iz članka 1. ove odluke obračunava
se i plaća prema Zakonom utvrđenoj stopi doprinosa za mirovinsko osiguranje
na pripadajuću osnovicu osiguranja, a način obračunavanja doprinosa i plaćanja
doprinosa utvrđuje se Pravilnikom o obračunavanju i plaćanju doprinosa.

Članak 5.

Ova odluka stupa na snagu sljedećeg dana nakon objave u "Narodnim novinama",
a primjenjuje se od 1. siječnja 1999.

Klasa: 140-13/98-01/5565
Urbroj: 341-99-01/98-6
Zagreb, 29. prosinca 1998.

Predsjednik
Upravnog vijeća Hrvatskog zavoda
za mirovinsko osiguranje
**prof. dr. sc. Željko Potočnjak,** v. r.

Odluka, NN 1/1999-12